Diari Oficial de la Generalitat Valenciana


Sumari del DOGV 9149, del 12-08-2021 (2021/8678)

RESOLUCIÓ de 12 d'agost de 2021, de la Conselleria de Justícia, Interior i Administració Pública, i de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'efectuen determinades restriccions, suspensió d'activitats i recomanacions, en relació amb el risc d'incendis forestals derivats de l'actual onada de calor a la Comunitat Valenciana, estant activats el Pla territorial d'emergència (PTE) i el Pla especial contra incendis forestals (PEIF).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9149

Data del DOGV
:   12-08-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/8678


Data del document
:   12-08-2021

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Conselleria de Justícia, Interior i Administració Pública

RESOLUCIÓ de 12 d'agost de 2021, de la Conselleria de Justícia, Interior i Administració Pública, i de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'efectuen determinades restriccions, suspensió d'activitats i recomanacions, en relació amb el risc d'incendis forestals derivats de l'actual onada de calor a la Comunitat Valenciana, estant activats el Pla territorial d'emergència (PTE) i el Pla especial contra incendis forestals (PEIF). [2021/8678]  
Antecedents de fet  
L'Agència Estatal de Meteorologia (AEMET) ha emés un avís especial per onada de calor que afectarà la pràctica totalitat d'Espanya. Aquesta excepcional onada de calor s'ha iniciat a la Comunitat el dijous dia 12 i està previst que es prolongue fins al dilluns 16; poden superar-se diumenge en nombrosos punts els 40 °C, amb temperatures nocturnes que no baixaran de 25 °C, amb la consegüent pèrdua d'humitat de la vegetació i el risc extrem d'incendis forestals.  
Es preveuen temperatures molt elevades tant en les màximes com en les mínimes, amb registres que poden ser més alts de l'habitual, la qual cosa propicia les condicions que poden generar grans incendis forestals. Al seu torn, tant les altes temperatures com els incendis forestals poden repercutir directament en la salut de les persones, especialment en col·lectius vulnerables.  
En aquesta situació estan activats el Pla territorial d'emergència de la Comunitat (PTE) i el Pla especial contra incendis forestals (PEIF) en nivell de preemergència 3.  
La Llei 43/2003, de forest estatal, estableix en l'article 44.3 que les comunitats autònomes podran establir limitacions al trànsit per les forestes, i pot arriba a suprimir-lo quan el perill d'incendis el faça necessari.  
La Llei 3/1993, forestal de la Comunitat Valenciana, estableix en l'article 61.2 que se suspendran temporalment l'ús social, recreatiu o esportiu, així com els aprofitaments consuetudinaris de les forestes, quan tals activitats comporten risc greu per a la conservació i protecció del medi natural.  
L'article 156 del Decret 98/1995, de 16 de maig, que aprova el Reglament de la Llei 3/1993, estableix que en els dies i zones en els quals l'índex de perill d'incendi forestal siga extrem, podrà estar restringida o suspesa la circulació de persones i vehicles per les pistes i camins forestals.  
El Decret 7/2004, de 23 de gener, del Consell de la Generalitat, pel qual aprova el plec general de normes de seguretat en prevenció d'incendis forestals que cal observar en l'execució d'obres i treballs que es realitzen en terreny forestal o en els seus voltants, regula la suspensió dels treballs i activitats en els dies i zones per als quals el nivell de preemergència davant el risc d'incendis forestals, que recull el Pla especial contra el risc d'incendis forestals de la Comunitat Valenciana, establisca el nivell 3 de perillositat d'incendis.  
  
El Decret 8/2008, de 25 de gener, del Consell, pel qual es regula la circulació de vehicles pels terrenys forestals de la Comunitat Valenciana, estableix que en els dies i zones en els quals la preemergència per incendis forestals arribe al nivell 3, quedarà suspesa qualsevol tipus d'autorització atorgada per a circulació esportiva per terrenys forestals i es podrà restringir o suspendre la circulació de vehicles per les pistes forestals on estiguera autoritzada.  
El Decret 148/2018, de 14 de setembre, del Consell, pel qual s'aproven les normes de seguretat en prevenció d'incendis forestals que cal observar en l'ús festiu i recreatiu del foc en sòl forestal, confrontant o amb una proximitat inferior a 500 metres de terreny forestal, estableix que en els dies de preemergència nivell 3 totes les autoritzacions i declaracions responsables mancaran d'efecte.  
La Llei 13/2010, de 23 de novembre, de la Generalitat, de protecció civil i gestió d'emergències, en l'article 12.2.d), estableix que la persona responsable de la conselleria competent exerceix el comandament únic en la direcció dels plans de protecció civil, declara els nivells, fases o situacions d'emergència establits en aquells i determina les mesures de protecció més convenients per a les persones, els béns, el medi ambient i personal dels serveis d'intervenció.  
  
El Pla territorial d'emergència de la Comunitat, aprovat pel Decret 119/2013, de 13 de setembre, del Consell, s'activa en situacions meteorològiques extremes, com l'actual onada de calor, i estableix en l'apartat 6.5. i en l'annex IV mesures de protecció a la població per a les diferents situacions de risc.  
El Pla especial contra incendis forestals, aprovat pel Decret 163/1998, de 6 d'octubre, del Consell, estableix els tres nivells de preemergència i defineix una sèrie de recomanacions per a les situacions d'alt risc d'incendi forestal.  
El Decret 172/2020, de 30 d'octubre, del Consell, que aprova el Reglament orgànic i funcional de la Conselleria de Justícia, Interior i Administració Pública, en l'article 1 li assigna les competències en matèria d'interior, protecció civil, extinció d'incendis i gestió de situacions d'emergència, i en l'article 12 li assigna les competències en matèria d'espectacles públics, per les quals li corresponen les autoritzacions i sancions derivades de la Llei 14/2010, de 3 de desembre, de la Generalitat, d'espectacles, activitats recreatives i establiments públics, i en la normativa reguladora dels espectacles i festejos taurins, així com l'adopció de mesures de policia i provisionals en aquestes matèries.  
  
El Decret 176/2020, de 30 d'octubre, del Consell, que aprova el Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, en l'article 1, li assigna les competències de medi ambient i prevenció d'incendis.  
Aquesta resolució pretén reforçar la conscienciació individual i la responsabilitat col·lectiva, per la qual cosa fa una crida a la societat en general per demanar màxima prudència a la ciutadania a l'hora d'accedir en l'àmbit forestal i les zones d'interfície agrícola forestal i urbà forestal, i efectuar recomanacions a la població per a la situació d'onada de calor:  
- Tindre especial compte amb xiquets, persones majors i malalts.  
- Mantindre la casa fresca i ventilada.  
- Evitar l'exposició directa al sol, sobretot entre les 12.00 i les 16.00 hores.  
- Utilitzar protecció per a raigs solars.  
- Realitzar menjars lleugers, amb aliments rics en aigua i sals minerals, com ara fruita i verdures i beure molta aigua.  
- Vestir amb roba lleugera, de colors clars i cobrint la major part del cos, sobretot el cap.  
- No deixar ningú a l'interior d'un vehicle tancat, i tampoc mascotes.  
- En cas de necessitat, telefonar al 1·1·2.  
  
Fonaments de dret  
Únic. Considerant els fonaments normatius descrits i les competències de les conselleries d'Agricultura, Desenvolupament Rural, Emergència Climàtica i Transició Ecològica, i de Justícia, Interior i Administració Pública, establides en els seus reglaments orgànics i funcionals aprovats pels decrets 176/2020 i 172/2020, del Consell, es resol:  
  
  
Primer  
Declarar nivell de preemergència 3 del PEIF en tot el territori de la Comunitat Valenciana des del dijous 12 d'agost fins a la finalització de la preemergència.  
  
Segon  
La declaració del nivell de preemergència 3 suposa l'entrada en vigor d'una sèrie de mesures preventives d'obligat compliment, i durant aquest període concret, les següents prohibicions addicionals:  
1. Mesures preventives durant la preemergència 3  
a) Prohibició del trànsit de persones per senderes i camp a través.  
  
b) Suspensió de treballs en els terrenys forestals o els seus voltants.  
  
c) Suspensió de l'ús festiu i recreatiu del foc amb motius festius.  
  
d) Prohibició genèrica d'encendre qualsevol tipus de foc en els terrenys forestals i en la zona d'influència forestal (fins a 500 metres).  
e) Suspensió de qualsevol mena d'autorització atorgada per a circulació esportiva per terrenys forestals.  
2. Prohibicions addicionals  
a) Prohibició de circular per les pistes i camins forestals, amb qualsevol mena de vehicle, bicicleta o a peu, dins dels parcs naturals que s'esmenten a continuació, excepte el trànsit de vehicles per a actuacions de gestió, manteniment, vigilància, accés a residències, explotacions agràries o instal·lacions enclavades dins del mateix parc:  
  
- Serra d'Irta  
- Penyagolosa  
- Desert de les Palmes  
- Tinença de Benifassà  
- Serra Espadà  
- Serra Calderona  
- Chera-Sot de Chera  
- Puebla de San Miguel  
- Túria  
- Falçs del Cabriol  
- Serra de Mariola  
- Font Roja  
- El Montgó  
- Serra Gelada  
- Prat de Cabanes-Torreblanca  
b) Prohibició de qualsevol prova esportiva que transcórrega per terreny forestal, i suspensió de les ja autoritzades per al període indicat.  
  
c) Suspensió de les autoritzacions emeses per a les zones d'acampada en terrenys forestals gestionats per la Generalitat durant el període de vigència d'aquesta resolució. Les direccions territorials notificaran aquest aspecte als interessats.  
En el cas dels albergs, campaments i càmpings situats en terrenys forestals, no podran realitzar activitats esportives i/o recreatives fora de les instal·lacions pròpies d'aquests.  
d) Suspensió de les labors de sega del cereal mitjançant l'ús de maquinària que puga originar un incendi forestal (recol·lectores i empacadores) en la franja de 500 metres de terreny forestal, des de les 10.00 fins a les 20.00 hores del període indicat.  
  
Entrada en vigor  
La present resolució entrarà en vigor l'endemà de ser publicada en el Diari Oficial de la Generalitat Valenciana.  
  
Contra aquesta resolució, que posa fi a la via administrativa, es podrà interposar un recurs potestatiu de reposició davant el mateix òrgan que l'ha dictada, en el termini d'un mes, a comptar de l'endemà de la publicació, de conformitat amb el que es disposa en la Llei 39/2015, d'1 d'octubre, de procediment administratiu comú, o bé podrà interposar-s'hi directament un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació, de conformitat amb el que es disposa en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa, tot això sense perjudici que es puga interposar qualsevol altre tipus de recurs o reclamació que millor convinga al seu interés.  
  
València,12 d'agost de 2021.- La consellera de Justícia, Interior i Administració Pública: Gabriela Bravo Sanestanislao. La consellera d'Agricultura, Desenvolupament Rural, Emergència Climàtica i Transició Ecològica: Mireia Mollà Herrera.